รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 28 กุมภาพันธ์ 2566
วันพุธที่ 1 มีนาคม 2566
28/02/2566
สรุปข่าวการประชุมคณะรัฐมนตรี 28 กุมภาพันธ์ 2566
พลเอก ประยุทธ์  จันทร์โอชา นายกรัฐมนตรี  เป็นประธานการประชุมคณะรัฐมนตรี  ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (28 กุมภาพันธ์ 2566) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาลซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาออกตามความในประมวลรัษฎากร ว่าด้วยการกําหนดกิจการที่ได้รับยกเว้นภาษีธุรกิจเฉพาะ (ฉบับที่ ..) พ.ศ. .... (การยกเว้นภาษีกรณีการโอนกรรมสิทธิ์ในที่ดินขององค์การอุตสาหกรรมห้องเย็นเพื่อชําระหนี้ให้กระทรวงการคลัง)
2.  เรื่อง  ร่างกฎหมายตามมาตรการภาษีเพื่อสนับสนุนการแก้ไขปัญหาสินทรัพย์ด้อยคุณภาพของสถาบันการเงินเฉพาะกิจ [ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 2 ฉบับ]
3.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสงขลา (ฉบับที่ ..) พ.ศ. ....
4.  เรื่อง  ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลก้ามปู อําเภอพยัคฆภูมิพิสัย จังหวัดมหาสารคาม พ.ศ. ....
เศรษฐกิจ-สังคม
5.  เรื่อง  แนวทางการจัดตั้งนิคมอุตสาหกรรมราชทัณฑ์ (พื้นที่เพิ่มเติม)
6.  เรื่อง  ขออนุมัติคณะรัฐมนตรีนําเงินค่าปรับที่อยู่ในอํานาจเปรียบเทียบปรับคดีอาญาที่เป็นอํานาจของข้าราชการตํารวจ เงินค่าปรับตามกฎหมายว่าด้วยการจราจรทางบกเฉพาะส่วนที่ต้องนําส่งเป็นรายได้แผ่นดิน และเงินค่าปรับทางปกครองที่ข้าราชการตํารวจสั่งปรับตามกฎหมาย สมทบเข้ากองทุนเพื่อการสืบสวน สอบสวน การป้องกันและปราบปรามการกระทําความผิดทางอาญา ของสํานักงานตํารวจแห่งชาติ
7.  เรื่อง  ขออนุมัติใช้เงินบํารุงโรงพยาบาลร้อยเอ็ด จังหวัดร้อยเอ็ด ก่อสร้างอาคารหอผู้ป่วยใน 7 ชั้น (จํานวน 156 เตียง) โรงพยาบาลร้อยเอ็ด จังหวัดร้อยเอ็ด จํานวน 1 หลัง
8.  เรื่อง ผลการดําเนินการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 (One Map) ของพื้นที่กลุ่มที่ 3 จํานวน 11 จังหวัด
9.  เรื่อง  การดําเนินงานด้านการเสริมสร้างสภาพแวดล้อมที่ปลอดภัยด้านอินเทอร์เน็ตสําหรับเด็กในประเทศไทย
10.  เรื่อง  การทบทวนมติคณะรัฐมนตรีเพื่อปรับปรุงหลักเกณฑ์การดําเนินโครงการสินเชื่อเพื่อเป็นค่าใช้จ่ายสําหรับผู้มีอาชีพอิสระที่ได้รับผลกระทบจากไวรัสโคโรนา (COVID - 19)
11.  เรื่อง  ขออนุมัติจัดสรรเงินจากกองทุนสงเคราะห์เกษตรกรโครงการโคบาลชายแดนใต้ของกรมปศุสัตว์
12.  เรื่อง  ขอความเห็นชอบกู้ยืมเงินเพื่อสํารองเผื่อสภาพคล่องขององค์การส่งเสริมกิจการโคนมแห่งประเทศไทย
13.  เรื่อง  โครงการพัฒนาระบบเคเบิ้ลใต้ทะเลไปยังบริเวณอําเภอเกาะสมุย จังหวัดสุราษฎร์ธานี เพื่อเสริมความมั่นคงระบบไฟฟ้า
14.  เรื่อง  ขออนุมัติโครงการปรับปรุงไฟฟ้าพลังน้ําเขื่อนศรีนครินทร์ เครื่องที่ 4-5 และโครงการปรับปรุงโรงไฟฟ้าพลังน้ําเขื่อนรัชชประภา เครื่องที่ 1-3
15.  เรื่อง  ขออนุมัติหลักการสนับสนุนการขับเคลื่อนโครงการ “สานใจไทย สู่ใจใต้” โดยการสนับสนุนงบประมาณอุดหนุนให้กับมูลนิธิรัฐบุรุษ พลเอก เปรม ติณสูลานนท์
16.  เรื่อง  รายงานภาวะและแนวโน้มเศรษฐกิจไทยประจําไตรมาสที่ 4 ปี 2565
17.  เรื่อง  รายงานเปรียบเทียบประโยชน์ที่ได้รับกับการสูญเสียรายได้ที่เกิดขึ้นจริงกับประมาณการตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561
18.  เรื่อง  รายงานสถานการณ์คุณภาพสิ่งแวดล้อม พ.ศ. 2565 และรายงานผลการติตตามการดําเนินงานตามข้อเสนอแนะเชิงนโยบายในรายงานสถานการณ์คุณภาพสิ่งแวดล้อม พ.ศ. 2563
19.  เรื่อง  ขอผ่อนผันการใช้พื้นที่ลุ่มน้ําชั้นที่ 1 เอ เพื่อดําเนินการก่อสร้างทางหลวงหมายเลข 101 สายน่าน - อําเภอเฉลิมพระเกียรติ ตอน บ้านปอน - อําเภอเฉลิมพระเกียรติ จังหวัดน่าน
20.  เรื่อง  ขออนุมัติทบทวนมติคณะรัฐมนตรีเมื่อวันที่ 25 กรกฎาคม 2560 เรื่อง อนุมัติให้การรถไฟฟ้าขนส่งมวลชนแห่งประเทศไทย ดําเนินงานก่อสร้างงานโยธาโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก)
21.  เรื่อง  ขอทบทวนมติคณะรัฐมนตรีเมื่อวันที่ 29 มีนาคม 2559 เรื่อง โครงการผลิตครูเพื่อพัฒนาท้องถิ่น (พ.ศ. 2559 - 2572)
22.  เรื่อง  การเร่งรัดออกกฎหรือดําเนินการอย่างหนึ่งอย่างใดตามมาตรา 22 วรรคสอง แห่งพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562
23.  เรื่อง  ขออนุมัติ (ร่าง) แผนพัฒนารัฐบาลดิจิทัลของประเทศไทย พ.ศ.2566-2570
24.  เรื่อง  ขอทบทวนการดําเนินการตามมติคณะรัฐมนตรีเมื่อวันที่ 5 กรกฎาคม 2559 เรื่อง หลักเกณฑ์และแนวทาง เรื่อง ค่าบริการทางการแพทย์และเงินเหมาจ่ายช่วยเหลือในการรักษาพยาบาล กรณีผู้บาดเจ็บจากสถานการณ์เหตุระเบิดแยกราชประสงค์ วันที่ 17 สิงหาคม 2558 ของกระทรวงสาธารณสุข
25.  เรื่อง  รายงานผลการผลักดันทรัพย์สินออกจากระบบการบังคับคดี ประจําปีงบประมาณ พ.ศ. 2566 ไตรมาสที่ 1 ของกรมบังคับคดี
26.  เรื่อง  ข้อเสนอโครงการอาสาสมัครกระทรวงศึกษาธิการ (อส.ศธ.)
27.  เรื่อง  สรุปภาพรวมดัชนีเศรษฐกิจการค้าประจําเดือนมกราคม 2566
28.  เรื่อง  รายงานผลการตรวจสอบคุณสมบัติของผู้ลงทะเบียนโครงการลงทะเบียนเพื่อสวัสดิการแห่งรัฐ ปี 2565 และประชารัฐสวัสดิการใหม่แก่ผู้ที่ผ่านการตรวจสอบคุณสมบัติ
29.  เรื่อง  การจัดตั้งองค์การบริหารไนท์ซาฟารี (องค์การมหาชน)
30.  เรื่อง  มาตรการให้ความช่วยเหลือผู้ประกอบการ SMEs ผ่านโครงการค้ําประกันสินเชื่อ Portfolio Guarantee Scheme ระยะที่ 10
31.  เรื่อง  การเสนอผ้าขาวม้า : ผ้าอเนกประสงค์ในวิถีชีวิตไทย เป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโก
32.  เรื่อง  ขออนุมัติงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่าย เพื่อกรณีฉุกเฉินหรือจําเป็น สําหรับเป็นค่าใช้จ่ายโครงการช่วยเหลือผู้เสพ/ผู้ติดยาเสพติดของศูนย์ฟื้นฟูสภาพทางสังคมจังหวัดฯ
33.  เรื่อง  ขออนุมัติให้จ่ายเงินช่วยเหลือผู้ประสบอุทกภัยในช่วงฤดูฝน ปี 2565 เพิ่มเติม สําหรับกรณีพื้นที่ประสบอุทกภัย ตั้งแต่วันที่ 29 ตุลาคม 2565 ถึงวันที่ 31 มกราคม 2566 ภายใต้กรอบวงเงินที่ได้รับการจัดสรร ตามมติคณะรัฐมนตรี เมื่อวันที่ 29 พฤศจิกายน 2565
34.  เรื่อง  ขอรับจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อเป็นค่าใช้จ่ายในโครงการนําร่องตามโมเดลเศรษฐกิจ BCG กองทุนหมู่บ้านและชุมชนเมือง
35.  เรื่อง  ขอรับการจัดสรรงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อสมทบเป็นค่าใช้จ่ายในการดําเนินแผนงาน ประจําปีงบประมาณ พ.ศ. 2566 ของสภาองค์กรของผู้บริโภค
36.  เรื่อง  ขออนุมัติดําเนินโครงการอ่างเก็บน้ําแม่ตาช้าง จังหวัดเชียงราย
37.  เรื่อง  ขอความเห็นชอบให้กรมป่าไม้ส่งมอบพื้นที่ป่าสงวนแห่งชาติเสื่อมโทรม “ป่าสวนเมี่ยง” เนื้อที่ประมาณ 361 ไร่ ให้สํานักงานการปฏิรูปที่ดินเพื่อเกษตรกรรม นําไปดําเนินการตามกฎหมายปฏิรูปที่ดินเพื่อเกษตรกรรม
38.  เรื่อง  การสร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข
ต่างประเทศ
39.  เรื่อง  ผลการประชุมระดับรัฐมนตรี (Ministerial Meeting) ของการประชุม the 3rd World Conference on Creative Economy (WCCE)
40.  เรื่อง  ปฏิญญาเสียมราฐว่าด้วยอนาคตของการท่องเที่ยวในกรอบ ACMECS
41.  เรื่อง  รายงานผลการเจรจาการบินระหว่างไทย-กาตาร์ รายงานผลการเจรจาการบิน ระหว่างไทย-จอร์เจีย และรายงานผลการเจรจาการบินระหว่างไทยและสหราชอาณาจักร
42.  เรื่อง  การดําเนินการจัดทําหนังสือแลกเปลี่ยนว่าด้วยพนักงานวิทยุสมัครเล่นไทย - ฟินแลนด์
43.  เรื่อง  รางวัลบีซีจีของเอเปค (APEC BCG Award)
44.  เรื่อง  การเพิ่มทุนในโครงการเหมืองแร่โพแทชของอาเซียน
45.  เรื่อง  การประชุมระดับรัฐมนตรีบิมสเทค ครั้งที่ 19
46.  เรื่อง  การถอนคําแถลงตีความของอนุสัญญาต่อต้านการทรมาน และการประติบัติหรือการลงโทษอื่นที่โหดร้าย ไร้มนุษยธรรม หรือที่ย่ํายีศักดิ์ศรี (Convention against Torture and other Cruel, Inhuman or degrading Treatment or Punishment : CAT)
47.  เรื่อง  การเข้าร่วมเจรจาจัดทําความตกลงหุ้นส่วนทางเศรษฐกิจ (CEPA) ระหว่างไทยกับสหรัฐอาหรับเอมิเรตส์ (UAE)
48.  เรื่อง  ร่างยุทธศาสตร์ความร่วมมือด้านสิ่งแวดล้อมกรอบความร่วมมือล้านช้าง - แม่โขง และแผนการดําเนินงานพ.ศ. 2566 – 2570
49.  เรื่อง  ร่างเอกสารที่จะมีการรับรองและลงนามในระหว่างการประชุม The 1st Asia Zero Emission Community (AZEC) Ministerial Meeting
แต่งตั้ง
50.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงการคลัง)
51.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงดิจิทัลเพื่อเศรษฐกิจและสังคม)
52.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
53.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
54.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
55.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (สํานักนายกรัฐมนตรี)
56.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหาร (กระทรวงการต่างประเทศ)
57.  เรื่อง  ขอความเห็นชอบการแต่งตั้งผู้อํานวยการสถาบันมาตรวิทยาแห่งชาติ
58.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงยุติธรรม)
59.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงศึกษาธิการ)
60.  เรื่อง  แต่งตั้งอะมีรุ้ลฮัจย์ หรือรออิสบิซาตุลฮัจย์ อัลรัสมียะห์ (หัวหน้าคณะผู้แทนฮัจย์ทางการ) ประจําปี พ.ศ. 2566 (ฮ.ศ. 1444)
61.  เรื่อง  การโอนข้าราชการพลเรือนสามัญ (พลเรือตรี สมเกียรติ ผลประยูร) เพื่อแต่งตั้งให้ดํารงตําแหน่ง ผู้ทรงคุณวุฒิพิเศษประจําสํานักนายกรัฐมนตรี
62.  เรื่อง  การโอนข้าราชการพลเรือนสามัญ (นางสาวสุลักขณา ธรรมานุสติ) เพื่อแต่งตั้งให้ดํารงตําแหน่ง ผู้ทรงคุณวุฒิพิเศษประจําสํานักนายกรัฐมนตรี
63.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
64.  เรื่อง  การแต่งตั้งกรรมการผู้ช่วยรัฐมนตรี
65.  เรื่อง  การแต่งตั้งกรรมการในคณะกรรมการธนาคารอาคารสงเคราะห์
66.  เรื่อง  การแต่งตั้งกรรมการในคณะกรรมการการประปานครหลวง
67.  เรื่อง  แต่งตั้งกรรมการผู้ทรงคุณวุฒิในคณะกรรมการนโยบายพื้นที่นวัตกรรมการศึกษา
68.  เรื่อง  การแต่งตั้งกรรมการผู้ทรงคุณวุฒิในคณะกรรมการป้องกันและปราบปราม
การฟอกเงินแทนตําแหน่งที่ว่าง
*********************
กฎหมาย
1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการกําหนดกิจการที่ได้รับยกเว้นภาษีธุรกิจเฉพาะ (ฉบับที่ ..) พ.ศ. .... (การยกเว้นภาษีกรณีการโอนกรรมสิทธิ์ในที่ดินขององค์การอุตสาหกรรม ห้องเย็นเพื่อชําระหนี้ให้กระทรวงการคลัง)
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการกําหนดกิจการที่ได้รับยกเว้นภาษีธุรกิจเฉพาะ (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างพระราชกฤษฎีกาฯ ที่ กค. เสนอ เป็นการกําหนดให้ยกเว้นภาษีธุรกิจเฉพาะให้แก่กิจการขององค์การอุตสาหกรรมห้องเย็น (อ.ย.) เฉพาะการโอนกรรมสิทธิ์ที่ดินเพื่อชําระหนี้ให้แก่กระทรวงการคลัง หลังจากที่ได้มีการยุบเลิกองค์การอุตสาหกรรมห้องเย็น (โอนกรรมสิทธิ์ที่ดินจํานวน 4 แปลง ได้แก่ 1) ที่ดินเลขที่ 6924 ตําบลในเมือง อําเภอเมือง จังหวัดขอนแก่น 2) ที่ดินเลขที่ 12345 ตําบลวัดเกษ อําเภอเมือง จังหวัดเชียงใหม่ 3) ที่ดินเลขที่ 6609 ตําบลท้ายบ้าน อําเภอเมืองสมุทรปราการ จังหวัดสมุทรปราการ และ 4) ที่ดินเลขที่ 325211 ตําบลท้ายบ้าน อําเภอเมืองสมุทรปราการ จังหวัดสมุทรปราการ) โดยให้มีผลตั้งแต่วันที่ 14 มกราคม 2563 ซึ่งเป็นวันที่คณะรัฐมนตรีมีมติอนุมัติให้โอนกรรมสิทธิ์ที่ดินขององค์การอุตสาหกรรมห้องเย็นเพื่อชําระหนี้ให้กระทรวงการคลัง ทั้งนี้ เพื่อเป็นการลดภาระการจ่ายภาษีธุรกิจเฉพาะให้แก่กระทรวงเกษตรและสหกรณ์
สาระสําคัญของร่างพระราชกฤษฎีกา
เป็นการกําหนดให้กิจการของ อ.ย. เฉพาะการโอนกรรมสิทธิ์ในที่ดินเพื่อชําระหนี้ให้แก่ กค. ได้รับยกเว้นภาษีธุรกิจเฉพาะ โดยให้มีผลตั้งแต่วันที่ 14 มกราคม 2563 ซึ่งเป็นวันที่คณะรัฐมนตรีมีมติอนุมัติให้โอนกรรมสิทธิ์ในที่ดินของ อ.ย. เพื่อชําระหนี้ให้ กค.
2. เรื่อง ร่างกฎหมายตามมาตรการภาษีเพื่อสนับสนุนการแก้ไขปัญหาสินทรัพย์ด้อยคุณภาพของสถาบันการเงินเฉพาะกิจ [ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 2 ฉบับ]
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 2 ฉบับ ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
สาระสําคัญของร่างพระราชกฤษฎีกา
1. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... [ยกเว้นภาษีเงินได้นิติบุคคลให้แก่บริษัท บริหารสินทรัพย์ ธนาคารอิสลามแห่งประเทศไทย จํากัด (บสอ.) โดยย้อนหลังไปตั้งแต่ปี 2561 ที่ บสอ. ได้รับจัดสรรเงินอุดหนุนจากรัฐบาล] เป็นการกําหนดให้ยกเว้นภาษีเงินได้นิติบุคคลให้แก่ บสอ. สําหรับเงินอุดหนุนที่ได้รับจากรัฐบาลเพื่อชดเชยเงินต้น ดอกเบี้ย ค่าใช้จ่ายที่เกิดขึ้นจริง และสํารองเพื่อการดําเนินงานในส่วนที่เกินจากรายรับในแต่ละปี ตามมติคณะรัฐมนตรีวันที่ 30 พฤษภาคม 2560
2. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (ยกเว้นภาษีเงินได้นิติบุคคลให้แก่บริษัทบริหารสินทรัพย์ให้เหมือนกับบริษัทบริหารสินทรัพย์ที่กองทุนเพื่อการฟื้นฟูและพัฒนาระบบสถาบันการเงินเป็นผู้ถือหุ้นโดยตรงหรือโดยอ้อม) โดยแก้ไขเพิ่มเติม พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 362) พ.ศ. 2542 ดังนี้
พ.ร.ฎ. ฯ (ฉบับที่ 362) พ.ศ. 2542
ร่าง พ.ร.ฎ. ฯ
1. ยกเว้นภาษีเงินได้นิติบุคคลให้แก่บริษัทบริหารสินทรัพย์สําหรับกําไรสุทธิที่ได้จากการบริหารสินทรัพย์ด้อยคุณภาพที่รับซื้อหรือรับโอนจากสถาบันการเงิน โดยบริษัทบริหารสินทรัพย์นั้นจะต้องมีกองทุนเพื่อการฟื้นฟูและพัฒนาระบบสถาบันการเงินเป็นผู้ถือหุ้นโดยตรงหรือโดยอ้อมไม่น้อยกว่าร้อยละ 95 ของหุ้นทั้งหมดที่มีสิทธิออกเสียง (มาตรา 5 วรรคแรก)
1. ยกเว้นภาษีเงินได้นิติบุคคลให้แก่บริษัทบริหารสินทรัพย์สําหรับกําไรสุทธิที่ได้จากการบริหารสินทรัพย์ด้อยคุณภาพที่รับซื้อหรือรับโอนจากสถาบันการเงิน โดยบริษัทบริหารสินทรัพย์นั้นจะต้องมีกองทุนเพื่อการฟื้นฟูและพัฒนาระบบสถาบันการเงิน หรือ กค. เป็นผู้ถือหุ้นโดยตรงหรือโดยอ้อมไม่น้อยกว่า ร้อยละ 95 ของหุ้นทั้งหมดที่มีสิทธิออกเสียง
2. ยกเว้นภาษีเงินได้นิติบุคคลให้แก่บริษัทบริหารสินทรัพย์ที่สถาบันการเงิน หรือกองทุนเพื่อการฟื้นฟูและพัฒนาระบบสถาบันการเงินถือหุ้นโดยตรงหรือโดยอ้อมเกินกว่าร้อยละ 50 ของหุ้นทั้งหมดที่มีสิทธิออกเสียง สําหรับเงินได้เป็นจํานวนเท่ากับเงินสํารองที่บริษัทบริหารสินทรัพย์กันไว้เป็นค่าเผื่อหนี้สูญหรือหนี้สงสัยจะสูญตามหลักเกณฑ์ที่ธนาคารแห่งประเทศไทยประกาศกําหนด ทั้งนี้ เฉพาะส่วนที่ตั้งเพิ่มขึ้นจากเงินสํารองประเภทดังกล่าวที่ปรากฏในงบดุลของรอบระยะเวลาบัญชีก่อน (มาตรา 6 วรรคแรก)
2. ยกเว้นภาษีเงินได้นิติบุคคลให้แก่บริษัทบริหารสินทรัพย์ที่สถาบันการเงิน กองทุนเพื่อการฟื้นฟูและพัฒนาระบบสถาบันการเงิน หรือ กค. ถือหุ้นโดยตรงหรือโดยอ้อมเกินกว่าร้อยละ 50 ของหุ้นทั้งหมดที่มีสิทธิออกเสียง สําหรับเงินได้เป็นจํานวนเท่ากับเงินสํารองที่บริษัทบริหารสินทรัพย์กันไว้เป็นค่าเผื่อหนี้สูญหรือหนี้สงสัยจะสูญตามหลักเกณฑ์ที่ธนาคาร แห่งประเทศไทยประกาศกําหนด ทั้งนี้ เฉพาะส่วนที่ตั้งเพิ่มขึ้นจากเงินสํารองประเภทดังกล่าวที่ปรากฏใน งบดุลของรอบระยะเวลาบัญชีก่อน
ทั้งนี้ สําหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2565 เป็นต้นไป (จะไปใช้ในปีภาษี 2566 เป็นต้นไป)
กค. ได้รายงานประมาณการการสูญเสียรายได้ตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 โดยคาดว่ามาตรการทางภาษีดังกล่าวจะมีผลทําให้ภาครัฐสูญเสียรายได้ภาษีเงินได้นิติบุคคลปีละประมาณ 720 ล้านบาท แต่จะเป็นการทําให้บริษัท บริหารสินทรัพย์ ธนาคารอิสลามแห่งประเทศไทย จํากัด ใช้จ่ายเงินงบประมาณที่ได้รับการจัดสรรเพื่อชําระคืนตั๋วสัญญาใช้เงินให้แก่ธนาคารอิสลามแห่งประเทศไทยเป็นไปตามวัตถุประสงค์ทั้งจํานวน (ปัจจุบันคงเหลือตั๋วสัญญาใช้เงินจํานวน 2 ฉบับ รวมเป็นเงินประมาณ 10,071 ล้านบาท)
3. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสงขลา (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสงขลา (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
สาระสําคัญของร่างพระราชกฤษฎีกา
เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏสงขลา พ.ศ. 2552 และที่แก้ไขเพิ่มเติม เพื่อกําหนดปริญญาในสาขาวิชา และอักษรย่อสําหรับสาขาวิชาของสาขาวิชาการจัดการ สาขาวิชาอุตสาหกรรมศาสตร์ และเพิ่มระดับชั้นปริญญาโทในสาขาวิชาเทคโนโลยี รวมทั้งกําหนดสีประจําสาขาวิชาการจัดการ และสาขาวิชาอุตสาหกรรมศาสตร์ ซึ่งสภามหาวิทยาลัยราชภัฏสงขลาได้มีมติเห็นชอบด้วยแล้ว
4. เรื่อง ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลก้ามปู อําเภอพยัคฆภูมิพิสัย จังหวัดมหาสารคาม พ.ศ. ....
คณะรัฐมนตรีมีมติอนุมัติดังนี้
1. อนุมัติหลักการร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลก้ามปู อําเภอพยัคฆภูมิพิสัย จังหวัดมหาสารคาม พ.ศ. .... ตามที่กระทรวงมหาดไทยเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
2. ให้กระทรวงมหาดไทยรับความเห็นของกระทรวงเกษตรและสหกรณ์ และกระทรวงทรัพยากรธรรมชาติและสิ่งแวดล้อม ไปพิจารณาดําเนินการต่อไปด้วย
3. ให้สํานักงานศาลยุติธรรมรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างพระราชกฤษฎีกาที่กระทรวงมหาดไทยเสนอ เป็นการถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกัน ในท้องที่ตําบลก้ามปู อําเภอพยัคฆภูมิพิสัย จังหวัดมหาสารคาม เนื้อที่ประมาณ 30 ไร่ 35 ตารางวา ซึ่งปัจจุบันราษฎรได้เลิกใช้ประโยชน์ที่ดินแปลงนี้ทั้งแปลงแล้ว เพื่อมอบหมายให้สํานักงานศาลยุติธรรมใช้เป็นที่ตั้งที่ทําการศาลแขวงพยัคฆภูมิพิสัย (จังหวัดมหาสาคาม) พร้อมที่พักและสิ่งปลูกสร้างอื่น ๆ
เศรษฐกิจ-สังคม
5. เรื่อง แนวทางการจัดตั้งนิคมอุตสาหกรรมราชทัณฑ์ (พื้นที่เพิ่มเติม)
คณะรัฐมนตรีมีมติรับทราบดังนี้
1. รับทราบรายงานผลการศึกษาแนวทางการจัดตั้งนิคมอุตสาหกรรมราชทัณฑ์ตามที่กระทรวงยุติธรรมเสนอ
2. ส่วนการขอความเห็นชอบในหลักการให้กระทรวงยุติธรรมและการนิคมอุตสาหกรรมแห่งประเทศไทยร่วมกันขับเคลื่อนการจัดตั้งนิคมอุตสาหกรรมราชทัณฑ์ให้เกิดผลเป็นรูปธรรมนั้น เป็นเรื่องที่อยู่ในหน้าที่และอํานาจของกระทรวงยุติธรรมและการนิคมอุตสาหกรรมแห่งประเทศไทยที่จะพิจารณาดําเนินการประสาน ความร่วมมือกันโดยต้องปฏิบัติตามกฎหมาย ระเบียบ หลักเกณฑ์ และมติคณะรัฐมนตรีที่เกี่ยวข้อง ทั้งนี้ ตามความเห็นของสํานักงานคณะกรรมการกฤษฎีกา
3. ให้กระทรวงยุติธรรม กระทรวงอุตสาหกรรม (การนิคมอุตสาหกรรมแห่งประเทศไทย) กระทรวงมหาดไทย และหน่วยงานที่เกี่ยวข้องรับความเห็นของกระทรวงการท่องเที่ยวและกีฬา กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม สํานักงบประมาณ สํานักงานสภาพัฒนาการเศรษฐกิจและสังคมแห่งชาติ สํานักงาน ก.พ.ร. และการนิคมอุตสาหกรรมแห่งประเทศไทย และข้อสังเกตของสํานักงานคณะกรรมการสิทธิมนุษยชนแห่งชาติไปประกอบการพิจารณาดําเนินการในส่วนที่เกี่ยวข้อง รวมทั้งให้รับความเห็นของกระทรวงคมนาคมไปดําเนินการด้วย
สาระสําคัญของเรื่อง
ยธ. รายงานว่า
1. ยธ. ร่วมกับสถานบันวิจัยและให้คําปรึกษาแห่งมหาวิทยาลัยธรรมศาสตร์ทําการศึกษาทบทวนความเป็นไปได้ในการดําเนินโครงการนิคมฯ โดยเพิ่มการศึกษาแนวทางการดําเนินการจัดตั้งนิคมฯ ในลักษณะการร่วมดําเนินการกับภาคเอกชนและการขยายผลการศึกษาพื้นที่นิคมฯ ไปยังพื้นที่ภาคตะวันออกเฉียงเหนือ ภาคเหนือ และภาคใต้ให้ครอบคลุมทุกพื้นที่ พร้อมนําความเห็น ข้อสังเกต และข้อเสนอแนะของหน่วยงานต่าง ๆ มาประกอบการพิจารณาซึ่งโครงการจัดตั้งนิคมฯ เป็นกรอบแนวคิดการพัฒนาระบบพัฒนาพฤตินิสัย โดย ยธ. ร่วมกับ กนอ. ในการสร้างงาน สร้างอาชีพ และคืนคนดีสู่สังคมอย่างยั่งยืน ทั้งนี้ ยธ. (กรมราชทัณฑ์) จะดําเนินการคัดเลือกผู้เข้าร่วมโครงการรองรับระบบงานภาคนิคมอุตสาหกรรมและเตรียมความพร้อมทักษะอาชีพของผู้ต้องขังตั้งแต่อยู่ในเรือนจํา และ กนอ. จะประสานสถานประกอบการในการกํากับดูแล ของ กนอ. สถานประกอบการหรือนิคมอุตสาหกรรมที่ยังมีพื้นที่เหลือในการเข้าร่วมโครงการทั้งในส่วนของการพัฒนาทักษะแรงงานและการพัฒนาเป็นแรงงานทางเลือกเพื่อขับเคลื่อนให้แนวคิดและนโยบายโครงการจัดตั้งนิคมฯ ให้เกิดขึ้นอย่างเป็นรูปธรรม สาระสําคัญสรุปได้ ดังนี้
ประเด็น
ผลการศึกษาแนวทางการจัดตั้งนิคมฯ
(1) รูปแบบของนิคมฯ
(1.1) จัดตั้งนิคมฯ โดยใช้ที่ราชพัสดุในลักษณะร่วมดําเนินการกับ กนอ. โดยให้ กนอ. เป็นผู้พัฒนาพื้นที่โดยจัดหาที่ราชพัสดุแล้วนํามาพัฒนาสาธารณูปโภคพื้นฐานและเปิดพื้นที่ให้สถานประกอบการเช่าใช้ประกอบการ หรือเป็นการเปิดเชิญชวนเอกชนผู้สนใจมาเช่าพื้นที่เป็นค่าตอบแทนการใช้ประโยชน์พื้นที่ในระยะยาวโดยอาจมีสิทธิประโยชน์ต่าง ๆ เพื่อจูงใจหากมีการจ้างงานผู้พ้นโทษหรือผู้ถูกคุมประพฤติที่อยู่ระหว่างพักการลงโทษหรือลดวันต้องโทษ
(1.2) จัดตั้งนิคมฯ โดยใช้พื้นที่เอกชน ประกาศเชิญชวนเอกชนมาร่วมลงทุน โดยเอกชนนําที่ดินของเอกชนมาพัฒนาสาธารณูปโภคพื้นฐานและเปิดพื้นที่ให้สถานประกอบการเช่าใช้ประกอบการเป็นรายได้ตอบแทนให้กับเอกชนผู้ลงทุน โดยรัฐไม่ต้องเป็นผู้จัดหาที่ดินและแหล่งเงินทุนในการก่อสร้าง ซึ่งอาจมีการให้สิทธิประโยชน์ต่าง ๆ เพื่อจูงใจหากมีการจ้างงานผู้พ้นโทษหรือผู้ถูกคุมประพฤติที่อยู่ระหว่างพักการลงโทษหรือลดวันต้องโทษ สําหรับผู้ประกอบการในนิคมอุตสาหกรรมด้วย ทั้งนี้ หากสามารถเชิญชวนเอกชนนักพัฒนาอสังหาริมทรัพย์นิคมอุตสาหกรรมมาลงทุนได้ก็อาจไม่จําเป็นต้องเป็นภาระงบประมาณภาครัฐในการดําเนินการ
(1.3) จัดตั้งนิคมฯ ในพื้นที่นิคมอุตสาหกรรมเดิม โดยใช้พื้นที่เดิมที่มีอยู่แล้วในการเปิดให้ใช้ประโยชน์ในพื้นที่ว่างที่ยังเหลืออยู่ และยังไม่มีผู้ประกอบการมาจับจอง ทั้งนี้ อาจใช้การเปิดเขตพื้นที่พิเศษภายในนิคมอุตสาหกรรมเพื่อพัฒนาเป็นเขตอุตสาหกรรมราชทัณฑ์เฉพาะ รวมทั้งให้สิทธิประโยชน์แก่ผู้ประกอบการเพื่อจูงใจในการเข้ามาลงทุนในนิคมฯ
(1.4) จัดตั้งเขตอุตสาหกรรมภายในพื้นที่เรือนจํา โดยขอใช้ที่ดินราชพัสดุของเรือนจําซึ่งอยู่ในความดูแลของกรมราชทัณฑ์ แต่ยังมีขนาดไม่เพียงพอที่จะจัดตั้งเป็นนิคมอุตสาหกรรม โดย ยธ. จะเป็นผู้ขอใช้ที่ราชพัสดุจากกรมธนารักษ์แล้วเชิญชวนเอกชนมาร่วมลงทุนโดยรัฐจะเป็นผู้ลงทุนด้านพื้นที่ การก่อสร้างอาคาร และพื้นที่พักอาศัยสําหรับดูแลผู้กระทําผิดและให้เอกชนเป็นผู้ลงทุนเครื่องจักร วิธีการผลิต และแหล่งรับซื้อผลิตภัณฑ์ หรือหากมีผู้ประกอบการรายใดพร้อมลงทุนทั้งหมดอาจเป็นการร่วมลงทุนในรูปแบบอื่น ๆ
(1.5) จัดตั้งเขตอุตสาหกรรมการเกษตร โดยนําพื้นที่ซึ่งยังไม่เพียงพอต่อการจัดตั้งเป็นนิคมอุตสาหกรรมแต่สามารถพัฒนาพื้นที่เหลือใช้ของเรือนจําต่าง ๆ ให้เป็นพื้นที่เกษตรกรรมโดยเน้นที่การพัฒนาเกษตรสมัยใหม่ที่ใช้พื้นที่น้อยแต่มีมูลค่าสูง
(1.6) จัดตั้งเขตอุตสาหกรรมเชิงท่องเที่ยวและสุขภาพ โดยนําพื้นที่ซึ่งยังไม่เพียงพอต่อการจัดตั้งเป็นนิคมอุตสาหกรรมแต่มีศักยภาพที่จะพัฒนาเป็นแหล่งท่องเที่ยวได้ซึ่งสามารถเชิญชวนบุคคลภายนอกมาเยี่ยมชมหรือประกอบกิจกรรมเชิงสันทนาการต่าง ๆ ในพื้นที่ได้ และหากมีผู้สนใจมาเยี่ยมชมเพียงพอจะสามารถช่วยเพิ่มรายได้ให้กับนิคมอุตสาหกรรมในด้านการท่องเที่ยว รวมทั้งยังช่วยเพิ่มศักยภาพด้านการฝึกอาชีพให้กับผู้กระทําผิดในส่วนที่เป็นอาชีพค้าขายและอาชีพบริการได้ด้วย
(1.7) จัดตั้งเขตอุตสาหกรรมราชทัณฑ์ในพื้นที่เอกชน อาจสามารถดําเนินการในลักษณะของบ้านกึ่งวิถีหรือสถานที่พักพิงดูแลผู้ถูกคุมประพฤติในระหว่างพักการลงโทษและลดวันต้องโทษในพื้นที่เอกชนได้โดยไม่จําเป็นจะต้องมีการลงทุนของรัฐเพิ่ม
(2) หลักเกณฑ์และองค์ประกอบของนิคมฯ
(2.1) ใช้การลงทุนร่วมกับภาคธุรกิจเอกชน เพื่อให้สามารถเลี้ยงตัวเองได้โดยพึ่งพางบประมาณภาครัฐให้น้อยที่สุด และบริหารจัดการองค์กรโดยการเก็บค่าบริการบริหารพื้นที่ในระยะยาว รวมทั้งใช้การสนับสนุนภาครัฐให้เกิดแรงจูงใจของภาคธุรกิจในการร่วมลงทุน
(2.2) คัดเลือกผู้ประกอบการธุรกิจที่เน้นนวัตกรรม แรงงานใช้ฝีมือ และรูปแบบธุรกิจสมัยใหม่ เพื่อช่วยสร้างงานสร้างอาชีพสุจริตที่มีรายได้เพียงพอให้กับผู้พ้นโทษเป็นทุนตั้งต้นมากกว่าที่จะจูงใจผู้ประกอบการโดยกดค่าจ้างแรงงานให้ต่ําหรือใช้แรงงานไร้ฝีมือในสถานประกอบการ
(2.3) จัดองค์ประกอบพื้นที่ อาจใช้พื้นที่การฝึกตั้งแต่เป็นผู้ต้องขังภายในแดนควบคุมและจัดพื้นที่นิคมฯ นอกแดนควบคุมเพื่อรองรับผู้พ้นโทษหรือผู้ถูกคุมประพฤติที่อยู่ระหว่าง พักการลงโทษหรือลดวันต้องโทษ โดยควรมีการจัดหาที่พักอาศัยเป็นที่พักพิงให้กับผู้กระทําผิดในระหว่างที่เข้าฝึกงานและทํางานภายในนิคมฯ ด้วย
(2.4) จัดพื้นที่สําหรับการฝึกอาชีพค้าขายและอาชีพบริการอิสระต่าง ๆ ในพื้นที่นิคมฯ ที่มีจํานวนผู้เข้าร่วมโครงการมากเพียงพอหรือเป็นนิคมอุตสาหกรรมเพื่อการท่องเที่ยวเพื่อให้บริการภายในนิคมอุตสาหกรรมและส่งเสริมทักษะอาชีพด้านการประกอบอาชีพอิสระ โดยอาจมีการสนับสนุนเงินทุนประกอบอาชีพให้ด้วย
(2.5) ยธ. (กรมราชทัณฑ์) จะเตรียมความพร้อมตั้งแต่การคัดกรองและฝึกอาชีพผู้ต้องขังให้สอดคล้องกับความต้องการแรงงาน รวมทั้งการเตรียมความพร้อมก่อนปล่อยตัว โดยจัดให้มีศูนย์เตรียมความพร้อมฝึกทักษะฝีมือแรงงานรองรับในช่วงเตรียมความพร้อมและพัฒนาทักษะฝีมือแรงงานก่อนปล่อยตัว รวมทั้งพยายามส่งตัวผู้ต้องขังที่มีความประพฤติดีและต้องการประกอบอาชีพสุจริตให้ออกมาทํางานในพื้นที่นิคมอุตสาหกรรมผ่านการ พักการลงโทษกรณีพิเศษ ซึ่งจะส่งผลให้มีผู้ต้องขังในเรือนจําลดน้อยลงโดยอาจใช้อุปกรณ์ควบคุมตัวอิเล็กทรอนิกส์ (Electronic Monitoring: EM)
(3) มาตรการและสิทธิประโยชน์เพื่อสร้างแรงจูงใจในการลงทุนในนิคมฯ
(3.1) สิทธิประโยชน์ทางภาษีทั้งในส่วนของสิทธิประโยชน์ในการลดหย่อนภาษีเงินได้นิติบุคคล สิทธิประโยชน์ในการลดหย่อนภาษีเงินได้ สิทธิประโยชน์ในการลดภาษีการนําเข้าเครื่องจักรสําหรับเข้าร่วมโครงการ และสิทธิการลดหย่อนภาษีเพิ่มเติมสําหรับค่าใช้จ่ายในการจ้างงานผู้ต้องขังหรือผู้พ้นโทษ
(3.2) สนับสนุนส่งเสริมวิสาหกิจชุมชนหรือวิสาหกิจขนาดย่อมในการผลิตสินค้าเครื่องอุปโภคบริโภคเพื่อจําหน่ายให้กับเรือนจํา หรือการผลิตสินค้าเพื่อใช้ในหน่วยงานของรัฐ โดยผ่านข้อยกเว้นการจัดซื้อแบบเฉพาะเจาะจงผ่านหน่วยงานของรัฐได้ หรือสิทธิการนําสินค้าและผลิตภัณฑ์มาเข้าร่วมโครงการสวัสดิการของรัฐ
(3.3) สนับสนุนด้านพื้นที่ การก่อสร้างอาคาร และพื้นที่พักอาศัยสําหรับดูแลผู้กระทําผิดหรือการสนับสนุนด้านการจัดหาวัตถุดิบและการขนส่งโดยให้เอกชนเป็นผู้ลงทุนเครื่องจักร วิธีการผลิต และแหล่งรับซื้อผลิตภัณฑ์
(3.4) สิทธิการใช้ประโยชน์พื้นที่กรณีเป็นกลุ่มธุรกิจที่มีข้อจํากัดในเรื่องพื้นที่ดําเนินการซึ่งลักษณะของพื้นที่เรือนจําบางแห่งเป็นพื้นที่เหมาะสม เช่น กิจการคัดแยกขยะและโรงไฟฟ้าชีวมวล
(3.5) สิทธิประโยชน์ในการจัดหาและฝึกอาชีพแรงงานสาขาขาดแคลนและช่างฝีมือและสิทธิประโยชน์ในการสนับสนุนค่าใช้จ่ายด้านการจ้างแรงงานบางส่วนในระยะฝึกหัดงานและแรงงานยังขาดทักษะฝีมือ
(4) องค์กรในการบริหารจัดการ
ยธ. ได้เสนอขอจัดตั้งองค์การส่งเสริมการกลับคืนสู่สังคม ในลักษณะขององค์การมหาชนแทนการบริหารแบบส่วนราชการ เพื่อเป็นองค์กรบริหารกลางมาทําหน้าที่ในการบริหารจัดการนิคมฯ และประสานการรับส่งต่อผู้ต้องขังและการดูแลผู้พันโทษ ซึ่งในการประชุมคณะกรรมการพัฒนาและส่งเสริมองค์การมหาชน (กพม.) เมื่อวันที่ 16 กรกฎาคม 2564 มีมติยังไม่เห็นควรให้จัดตั้งในขณะนี้ แต่เสนอให้มีการดําเนินการในรูปแบบหน่วยบริการรูปแบบพิเศษภายใต้สํานักงานปลัด ยธ.
(5) พื้นที่นําร่องต้นแบบ
การลงพื้นที่สํารวจความพร้อมของเรือนจํา 21 แห่ง พบว่ามีพื้นที่ซึ่งมีความพร้อมสูงมีศักยภาพและมีความเป็นไปได้ที่ดําเนินการโครงการนําร่องต้นแบบในทุกภูมิภาค ได้แก่ จังหวัดนครราชสีมา ลําพูน และสงขลา ซึ่งในระยะแรกอาจดําเนินการจัดตั้งนิคมฯ ภูมิภาคละ 1 แห่ง และอาจพิจารณาหาพื้นที่ที่เหมาะสมก่อนดําเนินโครงการร่วมกับ กนอ. ต่อไป
(6) การวิเคราะห์ความคุ้มค่า ต้นทุนและผลประโยชน์
(6.1) การจัดตั้งศูนย์เตรียมความพร้อมฝึกทักษะฝีมือแรงงานรองรับในช่วงเตรียมความพร้อมและพัฒนาทักษะฝีมือแรงงานก่อนปล่อยตัว การฝึกอบรมและการสูญเสียรายได้ภาครัฐจากการให้สิทธิประโยชน์ โดยจะมีงบประมาณการก่อสร้างและพัฒนาระบบสาธารณูปโภคเมื่อเทียบเคียงกับการก่อสร้างเรือนจําโครงสร้างเบาอยู่ที่ 25 ล้านบาท โดยในส่วนของการฝึกอบรมจะใช้งบประมาณ 500,000 บาทต่อปี ซึ่งการสูญเสียรายได้ภาครัฐจากสิทธิประโยชน์การรับผู้พ้นโทษเข้าทํางานซึ่งเป็นสิทธิประโยชน์หลักที่สามารถคํานวณได้เป็นความสูญเสียรายได้ภาครัฐประมาณ 9,252 บาทต่อคนต่อปี ซึ่งต้องใช้งบประมาณภาครัฐในการดําเนินการ ในส่วนนี้หากสามารถส่งตัวผู้ต้องขังที่มีความประพฤติดีและต้องการประกอบอาชีพสุจริตให้ออกมาทํางานในพื้นที่นิคมอุตสาหกรรมผ่านการพักการลงโทษกรณีพิเศษ สามารถลดงบประมาณในการดูแลผู้ต้องขังได้โดยเฉลี่ยประมาณ 21,961 บาทต่อคนต่อปี จากการประเมินความคุ้มค่าพบว่า รูปแบบนิคมอุตสาหกรรมที่สามารถรองรับแรงงานผู้พ้นโทษได้มาก ยิ่งจะทําให้เกิดความคุ้มค่า โดยหากสามารถลดจํานวนผู้ต้องขังในเรือนจําได้ประมาณ 2,000 คนต่อการจัดตั้งนิคมฯ 1 แห่ง จะสามารถประหยัดงบประมาณภาครัฐได้ถึง 99.95 ล้านบาท ภายในระยะเวลา 5 ปี
(6.2) การลงทุนในการจัดตั้งนิคมฯ พบว่า หากเป็นการจัดตั้งนิคมอุตสาหกรรมในพื้นที่ซึ่งมีฐานอุตสาหกรรมและสิทธิประโยชน์ต่าง ๆ มีความน่าสนใจเพียงพอและหากสามารถเชิญชวนผู้ประกอบการเข้าลงทุนในนิคมอุตสาหกรรมเต็มพื้นที่จะมีรายได้จากการเช่าพื้นที่ประกอบการในนิคมอุตสาหกรรมในระยะยาวเกินกว่าต้นทุนการดําเนินการของ กนอ. (ใช้ตัวแบบการคํานวณในลักษณะเดียวกับการจัดตั้งนิคมอุตสาหกรรม ขนาดพื้นที่ 1,500 ไร่ จะมีผลกําไรเกินกว่าต้นทุนประมาณ 2 พันล้านบาท ภายใน 30 ปี)
6. เรื่อง ขออนุมัติคณะรัฐมนตรีนําเงินค่าปรับที่อยู่ในอํานาจเปรียบเทียบปรับคดีอาญาที่เป็นอํานาจของข้าราชการตํารวจ เงินค่าปรับตามกฎหมายว่าด้วยการจราจรทางบกเฉพาะส่วนที่ต้องนําส่งเป็นรายได้แผ่นดิน และเงินค่าปรับทางปกครองที่ข้าราชการตํารวจสั่งปรับตามกฎหมาย สมทบเข้ากองทุนเพื่อการสืบสวน สอบสวน การป้องกันและปราบปรามการกระทําความผิดทางอาญา ของสํานักงานตํารวจแห่งชาติ
คณะรัฐมนตรีมีมติอนุมัติเป็นหลักการให้สํานักงานตํารวจแห่งชาติ (ตช.) นําเงินค่าเปรียบเทียบปรับคดีอาญาที่เป็นอํานาจของข้าราชการตํารวจ เงินค่าปรับตามกฎหมายว่าด้วยการจราจรทางบกเฉพาะส่วนที่ต้องนําส่งเป็นรายได้แผ่นดิน และเงินค่าปรับทางปกครองที่ข้าราชการตํารวจสั่งปรับตามกฎหมาย (เงินค่าเปรียบเทียบปรับและเงินค่าปรับฯ) ให้เป็นของกองทุนเพื่อการสืบสวน สอบสวน การป้องกันและปราบปรามการกระทําความผิดทางอาญา (กองทุนฯ) โดยไม่ต้องนําส่งเป็นรายได้แผ่นดิน ทั้งนี้ ตั้งแต่วันที่พระราชบัญญัติตํารวจแห่งชาติ พ.ศ. 2565 มีผลใช้บังคับ 17 ตุลาคม 2565 เป็นต้นไป ตามที่ ตช. เสนอ
สาระสําคัญ
1. โดยที่พระราชบัญญัติตํารวจแห่งชาติ พ.ศ. 2565* มาตรา 156 และ 157 วรรคสอง บัญญัติให้จัดตั้งกองทุนฯ โดยมีวัตถุประสงค์เพื่อนําเงินไปใช้จ่ายในงานสืบสวน สอบสวน และการป้องกันและปราบปรามการกระทําความผิดทางอาญาซึ่งคณะรัฐมนตรีมีอํานาจในการอนุมัติให้นําเงินค่าเปรียบเทียบปรับคดีอาญาที่เป็นอํานาจของข้าราชการตํารวจ เงินค่าปรับตามกฎหมายว่าด้วยการจราจรทางบก เฉพาะส่วนที่จะต้องนําส่งเป็นรายได้แผ่นดิน และเงินค่าปรับทางปกครองที่ข้าราชการตํารวจสั่งปรับตามกฎหมายให้เป็นของกองทุนฯ โดยไม่ต้องนําส่งเป็นรายได้แผ่นดินได้
2. ตช. เห็นว่า เงินดังกล่าวถือเป็นแหล่งที่มาของเงินกองทุนฯ ที่สามารถนํามาใช้จ่ายเพื่อสนับสนุนการปฏิบัติงานของข้าราชการตํารวจในการทําหน้าที่สืบสวน สอบสวน การป้องกันและปราบปรามการกระทําความผิดทางอาญา ซึ่งเงินงบประมาณที่ได้รับอุดหนุนจากรัฐบาลหรือจากแหล่งอื่นตามที่กฎหมายกําหนดไม่เพียงพอต่อค่าใช้จ่ายที่เกิดขึ้นจากการปฏิบัติงานของข้าราชการตํารวจ ประกอบกับ ตช. มีค่าใช้จ่ายที่ไม่สามารถเบิกจ่ายจากงบประมาณได้ เช่น ค่าสายลับ ค่าการข่าว ค่าติดตามคนร้าย เป็นต้น ดังนั้น ตช. จึงขอหักเงินค่าเปรียบเทียบปรับและเงินค่าปรับฯ ให้เป็นของกองทุนฯ โดยไม่ต้องนําส่งเป็นรายได้แผ่นดิน ทั้งนี้ ที่ผ่านมาคณะรัฐมนตรีได้เคยมีมติ (1 สิงหาคม 2549) อนุมัติในหลักการให้นําเงินค่าปรับที่อยู่ในอํานาจเปรียบเทียบปรับของข้าราชการตํารวจในส่วนที่ต้องนําส่งเป็นรายได้แผ่นดินสมทบเข้ากองทุนเพื่อการสืบสวนและสอบสวนคดีอาญาได้ [ตามพระราชบัญญัติตํารวจแห่งชาติ พ.ศ. 2547 (ฉบับเดิม)] โดยให้ ตช. ตกลงในรายละเอียดกับกระทรวงการคลัง (กค.) ว่าจะสมควรส่งเป็นรายได้แผ่นดินในอัตราร้อยละเท่าใด เพื่อให้ กค. ทราบสถานะของเงินส่วนนี้และเพื่อประโยชน์ในการเชื่อมโยงระบบบัญชี แล้วรายงานผลให้คณะรัฐมนตรีทราบด้วย (ข้อเสนอครั้งนี้ได้ขอเพิ่มในส่วนของเงินค่าปรับทางปกครองที่ข้าราชการตํารวจสั่งตามกฎหมายด้วย เพื่อให้เป็นไปตามพะราชบัญญัติตํารวจแห่งชาติ พ.ศ. 2565 ที่มีผลบังคับใช้เมื่อวันที่ 17 ตุลาคม 2565)
3. ที่ผ่านมา กค. ได้อนุญาตให้ ตช. นําเงินค่าปรับที่อยู่ในอํานาจเปรียบเทียบปรับของข้าราชการตํารวจและเงินค่าปรับตามกฎหมายว่าด้วยการจราจรทางบกเฉพาะส่วนที่จะต้องนําส่งคลังเป็นรายได้แผ่นดินสมทบเข้ากองทุนเพื่อการสืบสวนและสอบสวนคดีอาญาในอัตราร้อยละ 99 หรือร้อยละ 5 ส่งผลให้กองทุนฯ มีรายได้ในส่วนดังกล่าวนําส่งเข้ากองทุนฯ สรุปได้ ดังนี้
ปีงบประมาณ พ.ศ.
ร้อยละที่นําส่งเข้ากองทุนฯ
วงเงิน (ล้านบาท)